På trods af en trup med hele seks VM-finalister, heriblandt tre danske guldvindere, lykkedes det ikke Aalborg at sejre, da de torsdag aften gæstede Skanderborg. Aalborg var ellers favorit inden aftenens kamp, men kampen skulle udvikle sig til at blive et meget jævnbyrdigt opgør. I første halvleg var der skiftende føringer og ingen af de to hold var på noget tidspunkt foran med mere end to mål. Det resulterede i en pausestilling på 16-16. Fra anden halvlegs begyndelse var billedet meget det samme indtil stillingen 25-25. Herfra lykkedes det de grønklædte østjyder at trække fra aalborgenserne og det hele endte altså med en firemålssejr til Skanderborg på 33-29. - Det blev en kamp, som vi havde frygtet. Vi kom til at lede efter tingene. Vi ramte ikke hinanden og hang ikke sammen hverken offensivt eller defensivt, siger Aalborgs Henrik Møllgaard til TV 2 Sport. Nederlaget var det fjerde i sæsonen for Aalborg, som efter aftenens kamp fortsat ligger nummer to i tabellen med tre point op til GOG. Fynboerne har dog spillet to kampe mindre. Næste kamp for Aalborg er allerede på søndag den 7. februar. Her venter en kamp mod Fredericia, der spilles i Aalborg klokken 14.00.

Opsummering:
Et nederlag til Skanderborg på 33-29 blev resultatet af Aalborg Håndbolds første kamp efter VM.